Document ID: 32003R1780

Κανονισμός (ΕΚ) αριθ. 1780/2003 της Επιτροπής
της 10ης Οκτωβρίου 2003
για τροποποίηση του κανονισμού (ΕΚ) αριθ. 2366/98 για τις λεπτομέρειες εφαρμογής του καθεστώτος ενίσχυσης στην παραγωγή ελαιολάδου για τις περιόδους εμπορίας 1998/99 έως 2003/04
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1368/98 του Συμβουλίου, της 20ής Ιουλίου 1998, για την τροποποίηση του κανονισμού αριθ. 136/66/ΕΟΚ περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 1513/2001(2), και ιδίως το άρθρο 2 παράγραφος 4,
Εκτιμώντας τα ακόλουθα:
(1) Το άρθρο 2 παράγραφος 1 του κανονισμού (ΕΚ) αριθ. 1638/98 προβλέπει τη σύσταση συστήματος γεωγραφικών πληροφοριών (ΣΓΠ), για να καταστεί δυνατό να βελτιωθούν οι γνώσεις και οι έλεγχοι της παραγωγής ελαιολάδου στο επίπεδο του παραγωγού. Το άρθρο 2α του κανονισμού (ΕΚ) αριθ. 1638/98 προβλέπει ότι από 1ης Νοεμβρίου 2003, τα ελαιόδενδρα και οι αντίστοιχες εκτάσεις, η ύπαρξη των οποίων δεν βεβαιώνεται από σύστημα γεωγραφικών πληροφοριών, που θεσπίζεται σύμφωνα με το άρθρο 2 του εν λόγω κανονισμού, δεν δίνουν δικαίωμα ενίσχυσης στην παραγωγή ελαιολάδου στο πλαίσιο της κοινής οργάνωσης των αγορών στον τομέα των λιπαρών ουσιών.
(2) Τα άρθρα 23 έως 26 του κανονισμού (ΕΚ) αριθ. 2366/98 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2383/2002(4), διευκρινίζουν τις λεπτομέρειες εφαρμογής του ελαιοκομικού ΣΓΠ και καθορίζουν τους όρους υπό τους οποίους η σύστασή του μπορεί να θεωρηθεί ολοκληρωμένη σε επίπεδο περιφερειακό ή εθνικό.
(3) Ειδικότερα, το άρθρο 26 παράγραφος 3 τρίτο εδάφιο του κανονισμού (ΕΚ) αριθ. 2366/98 προβλέπει διαδικασία, με την οποία η Επιτροπή διαπιστώνει την ολοκλήρωση του ελαιοκομικού ΣΓΠ βάσει έκθεσης που υποβάλλει το κράτος μέλος. Λαμβανομένου υπόψη του γεγονότος ότι η δημιουργία ΣΓΠ καθίσταται υποχρεωτική προϋπόθεση για τη λήψη των ενισχύσεων στην παραγωγή ελαιολάδου και για να απλουστευθούν οι διοικητικές διαδικασίες που επιτρέπουν την ταχεία και αποτελεσματική χρησιμοποίηση του ΣΓΠ, ενδείκνυται να καταργηθεί η απαίτηση για την εν λόγω διαδικασία.
(4) Ωστόσο, θεωρείται αναγκαίο να διατηρηθεί η υποχρέωση των κρατών μελών να ενημερώνουν την Επιτροπή για τα μέτρα που λαμβάνουν σε σχέση με τη σύσταση του ελαιοκομικού ΣΓΠ και με την ολοκλήρωσή του.
(5) Πρέπει επομένως να τροποποιηθεί το άρθρο 26 παράγραφος 3 του κανονισμού (ΕΚ) αριθ. 2366/98.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 26 του κανονισμού (ΕΚ) αριθ. 2366/98, η παράγραφος 3 αντικαθίσταται από το ακόλουθο κείμενο:
"3. Τα κράτη ενημερώνουν την Επιτροπή για τα εθνικά μέτρα που έχουν ληφθεί κατ' εφαρμογή των άρθρων 23 έως 26 και για την ολοκλήρωση του ελαιοκομικού συστήματος γεωγραφικών πληροφοριών σε επίπεδο κράτους μέλους ή, ενδεχομένως, περιφέρειας."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Οκτωβρίου 2003.

Labels: 17
19
5